Úradný vestník 140 E , 09/06/2005 S. 0159 - 0161



P6_TA(2004)0014 Dohovor CITES Uznesenie Európskeho parlamentu o strategických cieľoch EÚ pre 13. schôdzu Konferencie strán Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) Európsky parlament, - so zreteľom na 13. schôdzu Konferencie strán Dohovoru (KsD) o medzinárodnom obchode s ohrozenými druhmi voľne žijúcich živočíchov a rastlín (CITES), ktorá sa koná od 2. do 14. októbra 2004 v Bangkoku v Thajsku, - so zreteľom na článok 108 odsek 5 rokovacieho poriadku, A. keďže CITES je najväčšia globálna dohoda o ochrane voľne žijúcich druhov, ktorá zabraňuje nadmernému využívaniu voľne žijúcich živočíšnych a rastlinných druhov spôsobenému medzinárodným obchodom, a ktorá má 166 signatárov vrátane 25 členských štátov, B. keďže ľudská spotreba prírodných zdrojov, ničenie biotopov, klimatické zmeny, nadmerné využívanie voľne žijúcich druhov a nelegálny obchod s voľne žijúcimi živočíchmi a rastlinami sú hlavnými príčinami ochudobňovania biodiverzity na Zemi, C. keďže povedomie verejnosti v spotrebiteľských krajinách bolo a zostáva základom pre kontrolu pytliactva a nelegálneho obchodu s ohrozenými druhmi voľne žijúcich živočíchov a rastlín, D. keďže CITES dopĺňa Organizáciu OSN pre výživu a poľnohospodárstvo (FAO) a ďalšie orgány zaoberajúce sa ochranou morských druhov rýb, ktoré by mohli byť ohrozené medzinárodným obchodom, E. keďže Medzinárodná veľrybárska komisia (IWC), ktorú CITES považuje za orgán oprávnený regulovať ochranu a správu veľrýb, nariadila celosvetové moratórium na komerčný lov veľrýb, F. keďže Dohovor o ochrane migrujúcich druhov voľne žijúcich živočíchov zaradil žraloka bieleho do svojich príloh I a II; v roku 2001 Austrália zaradila tento druh do prílohy III CITES, s výhradami Nórska a Japonska; a Medzinárodná organizácia pre ochranu prírody (IUNC) od roku 1996 klasifikuje tento druh v Červenej knihe ohrozených druhov ako "zraniteľný", G. keďže zmluvné strany 12. schôdze KsD), v rozpore s odporúčaním Európskeho parlamentu obsiahnutom v uznesení z 24. októbra 2002, schválili na 12. schôdzi Konferencie strán Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) [1] návrh na povolenie obchodu so slonovinou v Botswane, Namíbii a Juhoafrickej republike; hoci podmienky ustanovené v tomto rozhodnutí neboli splnené v lehote ustanovenej 12. schôdzou KsD, 1. vyzýva Komisiu a členské štáty, aby využili zásadu prevencie ako hlavný princíp pri prijímaní všetkých rozhodnutí o pracovných dokumentoch a návrhoch; 2. vyzýva Komisiu a členské štáty, aby zabezpečili, že každé rozhodnutie zamerané na posilnenie spolupráce v rámci CITES a ďalšími dohovormi súvisiacimi s biodiverzitou nenarušia podstatu CITES ako globálnej dohody o ochrane a prísne ochranné opatrenia CITES; 3. kategoricky odmieta tajné hlasovanie a je sklamaný, že Stály výbor CITES nepredložil návrhy na vylúčenie možnosti využitia tajného hlasovania v rozhodovacom procese Dohovoru; 4. víta návrh Kene zaviesť 20 ročné moratórium na akékoľvek obchodovanie so slonovinou, podporovaný medzi inými aj 12 krajinami strednej a západnej Afriky s rezerváciami voľne žijúcich slonov, ktorý by umožnil medzinárodnému spoločenstvu zmeniť predmet diskusie z obchodovania so slonovinou na skutočné ohrozenia slonov, ich biotopov a živobytia národov; nalieha na Komisiu a členské štáty, aby podporili tieto návrhy; 5. víta návrh Austrálie zaradiť žraloka bieleho do prílohy II CITES s nulovou kvótou; zastáva názor, že podľa zásady prevencie je potrebné prijatie nulovej kvóty, až kým nebudú k dispozícii dostatočné údaje o stave jeho ochrany, umožňujúce podporiť akúkoľvek kvótu; 6. v súlade s návrhom Komisie o mandáte pre 13. schôdzu KsD, podporuje: - odporúčania o "bushmeat" a o ochrane ľudoopov a obchodu s nimi, - zaradenie cheilinus undulatus do prílohy II CITES, - zaradenie litophagy litophagy do prílohy II CITES, - návrh na ochranu antilopy sajgy, - zaradenie ázijských sladkovodných korytnačiek do prílohy II CITES, - presunutie ramína (tropická listnatá drevina) z prílohy III CITES do prílohy II, 7. ďalej vyzýva na Komisiu a členské štáty, aby podporili: - presunutie leva afrického z prílohy II CITES do prílohy I, - presunutie orcaelly brevitostris z prílohy II CITES do prílohy I, - predloženie návrhov týkajúcich sa endemických druhov plazov z Madagaskaru a Kene, 8. vyzýva Komisiu a členské štáty, aby zamietli: - návrh, ktorý považuje IWC za neprimeranú v rámci rozhodnutí CITES, - navrhované Memorandum o porozumení pre CITES a FAO, - pozmeňujúci návrh o vývoznej kvóte afrického nosorožca čierneho a leoparda pre Namíbiu a Južnú Afriku, ktorý by umožnil obchodovanie so živými zvieratami a poľovníckymi trofejami, - pozmeňujúci návrh o zaradení populácii slonov z Namíbie a Južnej Afriky do prílohy II CITES, ktorý by umožnil komerčné obchodovanie so slonovinou, koženými výrobkami a výrobkami zo srsti, - presunutie troch populácii balaenoptera acutorostrata z prílohy I CITES do prílohy II, - presun svazijskej populácie afrického nosorožca bieleho z prílohy I CITES do prílohy II, aby sa umožnilo obchodovanie so živými zvieratami a poľovníckymi trofejami; 9. vyzýva Komisiu a členské štáty, aby posilnili medzinárodnú spoluprácu pri zavádzaní dohovoru poskytovaním dodatočných podnetov a finančnej podpory určenej najmä na odbornú prípravu a technickú pomoc pri identifikácii druhov a opatreniach súvisiacich s dodržiavaním opatrení, 10. pripomína, že Európska únia je jedným z najväčších trhov pre nelegálny obchod s voľne žijúcimi živočíchmi a voľne rastúcimi rastlinami a že uplatňovanie CITES sa v jednotlivých členských štátoch odlišuje, vyzýva Komisiu a členské štáty, aby posilnili spoluprácu pri presadzovaní snáh týkajúcich sa legislatívy EÚ v oblasti obchodu s voľne žijúcimi živočíchmi a rastlinami voľne rastúcimi; 11. nalieha na tie zmluvné strany CITES, ktoré tak ešte neurobili, aby ratifikovali Gaboronský dodatok, ktorý by Európskemu spoločenstvu umožnil stať sa zmluvnou stranou CITES; 12. poveruje svojho predsedu, aby toto uznesenie postúpil Rade a Komisii, zmluvným stranám CITES a sekretariátu CITES. [1] Ú. v. EÚ C 300 E, 11.12.2003, s. 621. --------------------------------------------------